**Letna strokovna konferenca CIPRE: Alpe kot vodno korito**

**Pitna voda, sneg, elektrika. Količine modrega zlata v Alpah so omejene in temu primerno zelo zaželene – kdo je odgovoren za ta „življenjski eliksir“, bo zato CIPRA preverila na letni konferenci, ki bo oktobra v Bolzanu.**

Alpski ledeniki, izviri, potoki in reke, jezera so glavni vodni vir za 170 milijonov ljudi, nujno potrebni pa so tudi za kmetijstvo, turizem in rekreacijo, naravo in pokrajino ter proizvodnjo energije. Interesi, ki se gnetejo okoli te neprecenljive in omejene dobrine, so zelo veliki in postavlja se vprašanje, kdo daje, kdo jemlje, kdo odloča o alpskem vodnem koritu?

Pred desetimi leti je CIPRA alpskim državam v preučitev poslala osnutek protokola o vodi, a vse do danes skupna pravna podlaga, ki bi urejala rabo in varstvo voda na območju Alp, ni bila izdelana. CIPRA bo zato v okviru mednarodnega leta sodelovanja na področju voda na svoji letni strokovni konferenci, ki bo potekala v prostorih Evropske akademije v Bolzanu od 10. do 12. oktobra 2013, osrednjo pozornost namenila prav vprašanju odgovornosti za modro zlato na območju Alp. Kako sodelujejo občine na področju gospodarjenja z vodami? Kako se na razloge in posledice podnebnih sprememb odziva družba? Kdo odloča, po katerih rečnih strugah bo tekla voda ali elektrika? Kaj je treba storiti, da bosta politika in družba ravnala v skladu z zahtevami trajnostnega razvoja? V okviru konference bodo udeleženci lahko slišali zgodbe, povezane o ravnanju z Renom, največjo alpsko reko, ali zgodbe iz Annecyja, mesta ob najčistejšem jezeru v Evropi. Na strokovnih ekskurzijah bo priložnost tudi za spoznavanje primerov dobre prakse na kraju samem, npr. na področju ravnanja z vodo na Južnem Tirolskem.

Program in prijava na <http://www.cipra.org/jahresfachtagungen> .